**LECTIO DIVINA**

**Is-Sitta u Għoxrin Ħadd**

**Matul is-Sena (Sena C)**

**Lq 16,19-31**

**“Għandhom lil Mose’ u lill-Profeti jisimgħu lilhom”**

**“Kien hemm raġel għani, jilbes il-porpra u għażel mill-ifjen; l-hena tiegħu kien li kuljum jagħmel ikla mill-aħjar”** (v.19)

Mentri fil-parabola ta’ qabilha (ara Lq 16,1-13), l-amministratur għamel użu tal-ġid ta’ sidu għax ħaseb fil-ħajja futura, dan l-għani kien jaħseb biss fuq il-preżent.

***‘kuljum jagħmel ikla mill-aħjar’***: *“(il-ħżiena) jgħannu biċ-ċetra u t-tamburlin, u jixxalaw bid-daqq tal-flawt. Jgħadduha tajjeb ħajjithom kollha, u jinżlu bis-sliem fl-Imwiet. U dawn qalu ’l Alla: ‘Ħallina bi kwietna, minn triqatek ma jimpurtaniex”* (Ġob 21, 12-14).

Huwa bniedem marbut mal-ħafna ħwejjeġ li jippossjiedi. Għalih li kuljum jagħmel festa juri li huwa ċċentrat wisq fuqu nnifsu u ma għandux il-kapaċità li jħares lejn l-ieħor (Lażżru). Huwa faċli li l-presenza tal-fqir ssir abitudni u l-qalb ma tibqax tkun sensibbli.

**“U wieħed fqir jismu Lażżru, li kellu ġismu ġerħa waħda, kien imur jinxteħet ħdejn il-bieb ta’ daru, bix-xewqa li jixba b’dak li jaqa’ mill-mejda tal-għani. Sa l-klieb kienu jmorru jilaqgħqu l-ġrieħi tiegħu.”** (v. 20-21)

***‘jismu Lażżru’***: Huwa l-uniku persuna fil-parabboli kollha li tissejjaħ b’isimha. Lażżru bl-ebrajk ifisser “Alla jgħin”. Għad-dinja huma iktar imsemmija l-ismijiet tal-għonja milli tal-foqra.

***‘kellu ġismu ġerħa waħda’***: Din kienet il-libsa li kellu f’kuntrast mal-porpra u l-għażel fin tal-għani.

***‘bix-xewqa li jixba’***: Huwa l-istess verb użat għall-iben il-ħali: *“Kien jixtieq kieku jimla żaqqu”* (Lq 15,16). Fil-kultura Lhudija dawk li kienu fuq il-mejda kienu jnaddfu idejhom u l-platti bil-loqom tal-ħobż ażżmu u mbagħad kienu jitfugħ mal-art *(Jeremias)*.

**“Ġara li l-fqir miet, u l-anġli ħaduh fi ħdan Abraham. Mbagħad miet ukoll l-għani, u difnuh.”** (v. 22)

***‘l-anġli ħaduh fi ħdan Abraham’***: Dak li kien imdawwar bil-klieb issa jinsab imdawwar bl-anġli u jinsab *‘fi ħdan’*, jiġifieri fil-post tal-unur tal-mejda *(Jeremias)*, *“Wieħed mid-dixxipli tiegħu, dak li Ġesu’ kien iħobb, kien maġenbu fuq il-mejda, b’rasu ma sider Ġesu’”* (Ġw 13,23). Ifisser li Lażżru jinsab fil-quċċata nett u qed jipparteċipa mill-barkiet mwiegħda lil Abraham.

***‘miet ukoll l-għani, u difnuh’***: *“Qabarhom hu darhom għal dejjem”* (Salm 49,12).

**“‘Missier Abraham, ikollok ħniena minni u ibgħat lil Lażżru jbill tarf sebgħu fl-ilma ħa jtaffili n-nixfa li għandi fi lsieni...”** (v24)

***‘Missier Abraham’***: *“uru frott li jixraq lill-indiema, u toqogħdux tgħidu lilkom infushom: ‘Għandna b’missierna li Abraham’”* (Lq 3,8).

**“‘Ibni,’ qallu Abraham, ‘ftakar li t-tajjeb tiegħek irċivejtu f’ħajtek; hekk ukoll Lażżru, il-ħażin irċevieh f’ħajtu. Imma issa hu hawnhekk qiegħed jitfarraġ, waqt li int qiegħed tbati. Barra minn dan, hemm vojt bla qjies bejnkom u bejna, biex min ikun irid jaqsam minn hawn għal għandkom ma jkunx jista’...”** (v.25-26)

“Mela jekk wieħed għandu biex igħix fid-dinja u jara ‘l ħuh fil-bżonn u jagħlaq qalbu għalih, kif tista’ l-imħabba ta’ Alla tgħammar fih? Uliedi, ma nħobbux bil-kliem u t-tpaċpiċ, imma bil-għemil u bil-verità.**” (1 Ġw 3, 18 ara wkoll Is 58,6-9)**

***‘Ibni’***: Abraham jibqa’ iqisu bħala ibnu: “Mhux dawk kollha li huma min-nisel ta’ Abraham huma wliedu “ (Rum 9,7).

**“Qallu l-għani: Mela nitolbok, missier, ibagħtu f’dar missieri, għax għandi ħames aħwa, ħalli jagħmlilhom twissija kif imiss, li ma jmorrux huma wkoll jiġu f’dan il-post ta’ tbatijiet ħorox!’ Qallu Abraham: ‘Għandhom lil Mose’ u l-Profeti jisimgħu lilhom.’”** (v.27-29)

***‘għandi ħames aħwa’***: jirrapreżentaw il-poplu ta’ Iżrael, il-komunita’ nisranija.

***‘Għandhom lil Mose’ u l-Profeti jisimgħu lilhom’*** : *“L-iskrittura kollha hija mnebbħa minn Alla, u tiswa biex wieħed jgħallem, iċanfar, iwiddeb u jrawwem fis-sewwa, biex hekk il-bniedem t’Alla jkun perfett, mħejji għal kull ħidma tajba”* (2 Tim 3,16-17).

**Għar-rifessjoni:**

1. Lażżru ma huwa ħadd għajr Ġesu’: *“kull ma għamiltu ma’ wieħed mill-iżgħar fost dawn ħuti, għamiltuh miegħi”* (Mt 25,40), li *“għad li kien għani, ftaqar minħabba fikom, sabiex intom tistagħnu permezz tal-faqar tiegħu”* (2 Kor 8,9); Inkunu nistgħu nistagħnu permezz tiegħu meta nqisuh bħala il-bieb biex nirbħu l-Ħajja ta’ Dejjem. Min huma il-“Lażżrijiet” li huma tant qrib tagħna u li aħna ma aħniex nagħtu kashom?

2. L-għani kellu mezz ieħor, barra dak tal-fqir biex jirbaħ il-Ħajja ta’ Dejjem: il-Kelma *(“għandhom lil Mose’ u l-Profeti”*).

3. Ma hemm l-ebda riferenza għall-għani li kien raġel moralment ħażin. Kull ma kien iwettaq kien biss kien dak li ngħidu fil-*Confiteor*, id-dnub ta’ l-ommissjoni “u billi ħallejt dmirijieti”. X’inhuma dawk id-dmirijiet tiegħi li jiena qiegħed inħalli fil-ġenb u li forsi qed nikkuntenta ruħi biss li m’iniex qed inwettaq ċerti dnubiet?

4. L-għani sar fqir minħabba persuna waħda (Lażżru). Hemm xi persuna partikolari li l-Mulej qed isejjaħli nagħtiha l-għajnuna fuq kull livell? Il-qalba tal-Liġi “għandhom il-Mose’ u l-Profeti” hija l-imħabba, b’mod partikolari lejn għajri.

5. Jekk stajt inqabbel lili nnifsi mal-għani, nista’ ukoll nqabbel lili nnifsi ma’ Lażżru, bid-differenza li ħafna drabi sibt min jagħti kasi u jgħinni. Inġib quddiem għajnejja dawk il-persuni li ftaqru biex għenuni u nitlob il-Mulej għalihom biex jagħtihom għal mitt darba iżjed.